‘ਯਾਰ ਅਣਮੁੱਲੇ’ ਰਾਹੀਂ ਪੰਜਾਬੀ ਸਿਨੇਮਾ ਵਿੱਚ ਆਪਣੇ ਅਭਿਨੈ ਸਫ਼ਰ ਦੀ ਸ਼ੁਰੂਆਤ ਕਰਨ ਵਾਲੇ ਪ੍ਰਤਿਭਾਸ਼ਾਲੀ ਅਦਾਕਾਰ ਯੁਵਰਾਜ ਹੰਸ ਨੇ ਪਹਿਲੀ ਹੀ ਫ਼ਿਲਮ ਵਿੱਚ ਆਪਣੀ ਪਰਪੱਕ ਅਦਾਕਾਰੀ ਦਾ ਲੋਹਾ ਮਨਵਾਇਆ ਹੈ। ਪੰਜਾਬੀ ਸੰਗੀਤ ਖੇਤਰ ਵਿੱਚ ਅਜ਼ੀਮ ਫ਼ਨਕਾਰ ਵਜੋਂ ਜਾਣੇ ਜਾਂਦੇ ਹੰਸ ਰਾਜ ਹੰਸ ਦੇ ਪੁੱਤ ਯੁਵਰਾਜ ਜਿਸ ਨੂੰ ਉਸ ਦੇ ਸਨੇਹੀ ਯੁਵੀ ਦੇ ਨਾਂ ਨਾਲ ਜਾਣਦੇ ਹਨ, ਦਾ ਸੁਪਨਾ ਆਪਣੇ ਪਿਤਾ ਵਾਂਗ ਸੰਗੀਤਕ ਖੇਤਰ ਵਿੱਚ ਬੁਲੰਦੀਆਂ ਸਰ ਕਰਨਾ ਰਿਹਾ ਹੈ। ਇਸ ਲਈ ਉਹ ਤਨਦੇਹੀ ਨਾਲ ਆਪਣੀ ਮਿਹਨਤ ਅਤੇ ਰਿਆਜ਼ ਨੂੰ ਵੀ ਅੰਜ਼ਾਮ ਦੇ ਰਿਹਾ ਸੀ ਪਰ ਅਚਾਨਕ ਸਬੱਬ ਉਸ ਨੂੰ ਪੰਜਾਬੀ ਸਿਨੇਮਾ ਦੀ ਰਾਹ ਵੱਲ ਮੋੜ ਲਿਆਏ, ਜਿੱਥੇ ਪਹਿਲੀ ਹੀ ਫ਼ਿਲਮ ਨੇ ਉਨ੍ਹਾਂ ਦੀ ਪਛਾਣ ਇਸ ਸਿਨੇਮਾ ਦੇ ਨਾਮਵਰ ਅਤੇ ਸਫ਼ਲ ਕਲਾਕਾਰਾਂ ਵਿੱਚ ਕਰਵਾ ਦਿੱਤੀ ਹੈ। ਪੰਜਾਬੀ ਫ਼ਿਲਮ ਸਨਅਤ ਵਿੱਚ ਸਫ਼ਲ ਪੈੜ੍ਹਾਂ ਸਥਾਪਤ ਕਰਨ ਵਾਲੇ ਯੁਵਰਾਜ ਨਾਲ ਉਨ੍ਹਾਂ ਦੇ ਕੈਰੀਅਰ ਸਬੰਧੀ ਵੱਖ-ਵੱਖ ਪਹਿਲੂਆਂ ਨੂੰ ਲੈ ਕੇ ਹੋਈ ਵਿਸ਼ੇਸ਼ ਗੱਲਬਾਤ ਦੇ ਪੇਸ਼ ਹਨ ਸੰਖੇਪ ਅੰਸ਼:

ਸਵਾਲ: ਸੰਗੀਤਕ ਰਾਹਾਂ ਤੈਅ ਕਰਦੇ-ਕਰਦੇ ਅਚਾਨਕ ਪੰਜਾਬੀ ਸਿਨੇਮਾ ਵੱਲ ਕਿੰਜ ਮੁੜੇ?
ਯੁਵਰਾਜ: ਇਹ ਬਿਲਕੁਲ ਸਹੀ ਹੈ ਕਿ ਮੇਰਾ ਮੂਲ ਰੁਝਾਨ ਪਿਤਾ ਜੀ ਵਾਂਗ ਸੰਗੀਤ ਖੇਤਰ ਵਿੱਚ ਲੋਕਪ੍ਰਿਯਤਾ ਦੇ ਨਵੇਂ ਆਯਾਮ ਕਾਇਮ ਕਰਨਾ ਰਿਹਾ ਪਰ ਅਚਾਨਕ ਇੱਕ ਦਿਨ ਨਿਰਦੇਸ਼ਕ ਅਨੁਰਾਗ ਸਿੰਘ ਨੇ ਪਿਤਾ ਜੀ ਅਤੇ ਮੇਰੇ ਸਾਹਮਣੇ ‘ਯਾਰ ਅਣਮੁੱਲੇ’ ਦਾ ਵਿਸ਼ਾ ਅਤੇ ਮੇਰੀ ਭੂਮਿਕਾ ਰੱਖੀ, ਜਿਸ ਨੂੰ ਵੇਖਦਿਆਂ ਇਨਕਾਰ ਕਰਨ ਦਾ ਹੌਸਲਾ ਨਹੀਂ ਪਿਆ।

ਸਵਾਲ: ‘ਯਾਰ ਅਣਮੁੱਲੇ’ ਦੀ ਕਾਮਯਾਬੀ ਨੇ ਗਾਇਕ ਯੁਵੀ ਨੂੰ ਕਿੰਨਾ ਕੁ ਬਦਲਿਆ?
ਯੁਵਰਾਜ: ਪਰਮਾਤਮਾ ਦਾ ਸ਼ੁਕਰਗੁਜ਼ਾਰ ਹਾਂ ਕਿ ਉਸ ਨੇ ਸਫ਼ਲਤਾ ਦਾ ਹੱਕਦਾਰ ਬਣਾ ਦਿੱਤਾ ਹੈ, ਜਿਸ ਦੀ ਸ਼ੁਰੂਆਤੀ ਕਰੀਅਰ ਵਿੱਚ ਮੈਂ ਕਦੇ ਕਲਪਨਾ ਵੀ ਨਹੀਂ ਕੀਤੀ ਸੀ। ਪੰਜਾਬੀ ਸਿਨੇਮਾ ਦਰਸ਼ਕਾਂ ਵੱਲੋਂ ਮਿਲੇ ਇਸ ਸਨੇਹ ਨੇ ਮੈਨੂੰ ਪਹਿਲੇ ਪਿਆਰ ਸੰਗੀਤ ਨਾਲੋਂ ਕੁਝ ਸਮੇਂ ਲਈ ਦੂਰ ਤਾਂ ਕਰ ਦਿੱਤਾ ਹੈ ਪਰ ਮੈਂ ਦੋਹਾਂ ਖੇਤਰਾਂ ਵਿੱਚ ਆਪਣੇ ਚਾਹੁਣ ਵਾਲਿਆਂ ਦੀਆਂ ਆਸਾਵਾਂ ’ਤੇ ਖ਼ਰਾ ਉਤਰਨ ਦੀ ਪੂਰੀ ਕੋਸ਼ਿਸ਼ ਕਰਾਂਗਾ।

ਸਵਾਲ: ਪੰਜਾਬੀ ਸਿਨੇਮਾ ਦਾ ਪਹਿਲਾ ਤਜਰਬਾ ਕਿੱਦਾਂ ਦਾ ਰਿਹਾ?
ਯੁਵਰਾਜ: ਬੇਹੱਦ ਸ਼ਾਨਦਾਰ, ਪੰਜਾਬੀ ਇੰਡਸਟਰੀ ਦੇ ਕਾਬਿਲ ਅਤੇ ਯੁਵਾ ਨਿਰਦੇਸ਼ਕਾਂ ਵਿੱਚ ਆਪਣਾ ਸ਼ੁਮਾਰ ਕਰਵਾਉਣ ਵਾਲੇ ਅਨੁਰਾਗ ਸਿੰਘ ਤੋਂ ਇਲਾਵਾ ਫ਼ਿਲਮ ਦੀ ਪੂਰੀ ਟੀਮ ਹਰੀਸ਼ ਵਰਮਾ, ਆਰੀਆ ਬੱਬਰ ਆਦਿ ਨੌਜਵਾਨ ਅਦਾਕਾਰਾਂ ’ਤੇ ਹੀ ਆਧਾਰਤ ਰਹੀ। ਇਨ੍ਹਾਂ ਨਾਲ ਅਭਿਨੈ ਸਾਂਝ ਬਣਾਉਣੀ ਕਾਫ਼ੀ ਯਾਦਗਾਰੀ ਤਜਰਬਾ ਰਿਹਾ, ਇਸ ਦੌਰਾਨ ਕਾਫ਼ੀ ਕੁਝ ਸਿੱਖਣ, ਸਮਝਣ ਦਾ ਵੀ ਮੌਕਾ ਮਿਲਿਆ।

ਸਵਾਲ: ਕਿਸ ਤਰ੍ਹਾਂ ਦੀਆਂ ਭੂਮਿਕਾਵਾਂ ਨੂੰ ਤਰਜੀਹ ਦੇ ਰਹੇ ਹੋ?
ਯੁਵਰਾਜ: ਮੇਰੀ ਤਵੱਜੋਂ ਕੇਵਲ ਉਹੀ ਫ਼ਿਲਮਾਂ ਅਤੇ ਭੂਮਿਕਾਵਾਂ ਹਨ, ਜੋ ਪੰਜਾਬੀ ਸੱਭਿਆਚਾਰ ਦੀ ਤਰਜਮਾਨੀ ਕਰਨ ਦੇ ਨਾਲ-ਨਾਲ ਸੰਦੇਸ਼ਮਕ ਵੀ ਹੋਣ। ਇਸੇ ਲਈ ਗਿਣੀਆਂ-ਚੁਣੀਆਂ ਫ਼ਿਲਮਾਂ ਸਵੀਕਾਰ ਕਰਨ ਨੂੰ ਪਹਿਲ ਦੇ ਰਿਹਾ ਹਾਂ।

ਸਵਾਲ: ਆਗਾਮੀ ਪ੍ਰਾਜੈਕਟ?
ਯੁਵਰਾਜ: ਆਪਣੇ ਮੁੱਖ ਖੇਤਰ ਗਾਇਕੀ ਲਈ ਆਪਣੀ ਪਲੇਠੀ ਕੋਸ਼ਿਸ਼ ਪੰਜਾਬੀ ਐਲਬਮ ਦੇ ਰੂਪ ਵਿੱਚ ਅੰਜ਼ਾਮ ਦੇ ਰਿਹਾ ਹਾ, ਜੋ ਅਗਲੇ ਦਿਨੀਂ ਸੰਸਾਰ ਪੱਧਰ ’ਤੇ ਰਿਲੀਜ਼ ਹੋਣ ਜਾ ਰਹੀ ਹੈ। ਉਮੀਦ ਕਰਦਾ ਹਾਂ ਕਿ ਸਿਨੇਮਾ ਦੀ ਤਰ੍ਹਾਂ ਇਸ ਖੇਤਰ ਵਿੱਚ ਵੀ ਸਰੋਤਿਆਂ ਦਾ ਮਣਾਂਮੂੰਹੀ ਪਿਆਰ-ਸਤਿਕਾਰ ਹਾਸਲ ਹੋਵੇਗਾ।

ਸਵਾਲ: ਤੁਹਾਡੀ ਇਸ ਪਹਿਲੀ ਐਲਬਮ ਦੀ ਵਿਸ਼ੇਸ਼ਤਾ?
ਯੁਵਰਾਜ: ਪੰਜਾਬੀ ਸੰਗੀਤ ਖੇਤਰ ਵਿੱਚ ਮੇਰੇ ਮਾਪਦੰਡ ਹਮੇਸ਼ਾਂ ਮਿਆਰੀ ਲੀਹਾਂ ਸਥਾਪਤ ਕਰਨ ਦੇ ਰਹਿਣਗੇ। ਇਸੇ ਸੋਚ ਨੂੰ ਅੰਜ਼ਾਮ ਦਿੰਦਿਆਂ ਆਪਣੀ ਇਸ ਪਹਿਲੀ ਐਲਬਮ ਵਿੱਚ ਅਜਿਹੇ ਗੀਤ ਸ਼ਾਮਲ ਕੀਤੇ ਹਨ, ਜਿਨ੍ਹਾਂ ਵਿੱਚ ਨੌਜਵਾਨ ਮਨਾਂ ਦੀ ਤਰਜਮਾਨੀ, ਭੰਗੜੇ ਦੀ ਤਾਲ ਅਤੇ ਸੂਫ਼ੀਆਨਾ ਗਾਇਕੀ ਦੇ ਹਰ ਰੰਗ ਸੁਣਨ ਨੂੰ ਮਿਲਣਗੇ।

ਸਵਾਲ: ਤੁਹਾਡੇ ਪਿਤਾ ਹੰਸ ਰਾਜ ਹੰਸ ਦਾ ਜ਼ਿਆਦਾ ਰੁਝਾਨ ਸੂਫ਼ੀਆਨਾ ਗਾਇਕੀ ਵੱਲ ਰਿਹਾ। ਇਸ ਦਾ ਅਸਰ ਤੁਹਾਡੀ ਗਾਇਕੀ ’ਤੇ ਕਿੰਨਾ ਕੁ ਹਾਵੀ ਰਹੇਗਾ?
ਯੁਵਰਾਜ: ਪਿਤਾ ਜੀ, ਵਾਂਗ ਮੈਂ ਵੀ ਸੂਫ਼ੀਆਨਾ ਗਾਇਕੀ ਨੂੰ ਕਾਫ਼ੀ ਪਸੰਦ ਕਰਦਾ ਹਾਂ ਪਰ ਇਸ ਦੇ ਬਾਵਜੂਦ ਆਧੁਨਿਕ ਸੰਗੀਤ ਅਤੇ ਸਾਜ਼ ਵੀ ਮੈਨੂੰ ਕਾਫ਼ੀ ਮੋਂਹਦੇ ਹਨ, ਜਿਨ੍ਹਾਂ ਨੂੰ ਸਮੇਂ-ਸਮੇਂ ਮੈਂ ਆਪਣੀ ਗਾਇਕੀ ਦਾ ਹਿੱਸਾ ਤਾਂ ਜ਼ਰੂਰ ਬਣਾਵਾਂਗਾ। ਇਸ ਵਿੱਚੋਂ ਵੀ ਅਜਿਹੇ ਗੀਤ, ਸੰਗੀਤ ਦੀ ਰੰਗਤ ਹੋਵੇਗੀ, ਜਿਸ ਵਿੱਚੋਂ ਪੰਜਾਬੀਅਤ ਕਦਰਾਂ-ਕੀਮਤਾਂ ਦੀ ਖ਼ੁਸ਼ਬੂ ਡੁੱਲ੍ਹ-ਡੁੱਲ੍ਹ ਪਵੇਗੀ।

ਸਵਾਲ: ਐਲਬਮ ਦੇ ਵਿਸ਼ੇ ਬਾਰੇ ਕੁਝ ਦੱਸੋ?
ਯੁਵਰਾਜ: ਅਗਲੇ ਦਿਨੀਂ ਰਿਲੀਜ਼ ਹੋਣ ਜਾ ਰਹੀ ਮੇਰੀ ਇਸ ਪਹਿਲੀ ਐਲਬਮ ਦੇ ਗੀਤਾਂ ਦੀ ਰਚਨਾ ਕੁਮਾਰ, ਜੱਗੀ ਮੁੰਬਈ, ਧੰਮੀ ਹੇਰਾਂ ਵਾਲਾ ਅਤੇ ਪਿਰਥੀ ਸੀਲੋ ਵਾਲਾ ਨੇ ਕੀਤੀ ਹੈ ਜਦੋਂਕਿ ਸੰਗੀਤ ਗੁਰਮੀਤ ਸਿੰਘ ਵੱਲੋਂ ਤਿਆਰ ਕੀਤਾ ਗਿਆ ਹੈ।

ਸਵਾਲ: ਐਲਬਮ ਤੋਂ ਬਾਅਦ ਅੱਗੇ ਯੋਜਨਾ?
ਯੁਵਰਾਜ: ਕੁਝ ਪੰਜਾਬੀ ਫ਼ਿਲਮਾਂ ਹਨ, ਜਿਨ੍ਹਾਂ ਦੀ ਸ਼ੂਟਿੰਗ ਸ਼ੁਰੂ ਕਰਾਂਗਾ। ਇਸ ਤੋਂ ਇਲਾਵਾ ਸੰਗੀਤ ਖੇਤਰ ਵਿੱਚ ਕੁਝ ਕਰ ਗੁਜ਼ਰਨ ਲਈ ਵਿਸ਼ੇਸ਼ ਯੋਜਨਾਵਾਂ ਨੂੰ ਅੰਜ਼ਾਮ ਦੇਵਾਂਗਾ।

ਸਵਾਲ: ਇਸ ਮੁਕਾਮ ਤੱਕ ਪਹੁੰਚਣ ਲਈ ਕਿਨ੍ਹਾਂ ਦਾ ਅਹਿਮ ਯੋਗਦਾਨ ਮੰਨਦੇ ਹੋ?
ਯੁਵਰਾਜ: ਸਭ ਤੋਂ ਪਹਿਲਾਂ ਤਾਂ ਆਪਣੇ ਪਿਤਾ ਹੰਸ ਰਾਜ ਹੰਸ, ਮਾਤਾ ਰੇਸ਼ਮ ਕੌਰ, ਵੱਡੇ ਭਰਾ ਨਵਰਾਜ ਹੰਸ ਦੀਆਂ ਦੁਆਵਾਂ ਨੂੰ ਇੱਥੋਂ ਤੱਕ ਪਹੁੰਚਣ ਲਈ ਸਿਜਦਾ ਕਰਦਾ ਹਾਂ। ਇਸ ਤੋਂ ਇਲਾਵਾ ਨਿਰਦੇਸ਼ਕ ਅਨੁਰਾਗ ਸਿੰਘ, ਬਤਰਾ ਪ੍ਰੋਡਕਸ਼ਨ ਅਤੇ ਹੋਰ ਦੋਸਤਾਂ ਦਾ ਵੀ ਧੰਨਵਾਦੀ ਹਾਂ, ਜਿਨ੍ਹਾਂ ਅੱਗੇ ਵਧਣ ਲਈ ਲਗਾਤਾਰ ਹੌਂਸਲਾ ਅਫ਼ਜਾਈ ਕੀਤੀ।

ਪ੍ਰਸ਼ਨਃ ਯੁਵਰਾਜ ਹੰਸ ਦੇ ਵੱਡੇ ਭਰਾ ਦਾ ਕੀ ਨਾਮ ਹੈ ?

ਉੱਤਰਃ ਨਵਰਾਜ ਹੰਸ ।